SKRIFTLIG FORESPØRGSEL E-3429/00

af Manuel Pérez Álvarez (PPE-DE) til Kommissionen

(7. november 2000)

Om: Sikkerhed til søs

Den 3. oktober i år forliste det galiciske skib, Arosa, ved fiskepladserne sydvest for Irlands kyst og 12 mennesker mistede livet. På denne baggrund bedes Kommissionen besvare følgende: Påtænker den at træffe foranstaltninger til at forebygge skibsulykker? Her tænkes såvel på arbejdsulykker i snæver forstand som på forlis, der forårsager tab af menneskeliv. Agter den snarligt at iværksætte en oplysningskampagne, der skal øge sikkerheden for arbejdstagere om bord på skibe?

Svar afgivet på Kommissionens vegne af Loyola de Palacio

(14. december 2000)

Kommissionen er meget foruroliget over mennesketabene ved forliset af det britisk registrerede fartøj Arosa ud for den irske kyst. Kommissionen udbad sig følgelig, ved brev af 8. november 2000, oplysninger fra Det Forenede Kongerige om gennemførelse af Rådets direktiv 97/70/EF af 11. december 1997 om etablering af harmoniserede sikkerhedsforskrifter for fiskeskibe med en længde på 24 meter og derover(1).

Der findes en omfattende pakke af fællesskabslovgivning om søsikkerhed, der dækker en lang række emner og forskellige slags skibsoperationer. Efter Erika-ulykken vedtog Kommissionen den 21. marts 2000 en meddelelse til Parlamentet og Rådet(2). Heri forelægges en række lovgivningsforslag til at forbedre sikkerheden til søs. I første omgang foreslår Kommissionen lovbestemmelser til at underbygge de gældende direktiver om klassificering af selskaber og havnestatskontrol, og vedtagelse af en forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog. De første to forslag er af almen art og omfatter alle skibstyper. Som næste trin vil Kommissionen foreslå foranstaltninger vedrørende navigationsovervågning, en europæisk struktur for søsikkerhed og de forskellige parters ansvar inden for søfart. Disse yderligere forslag forelægges Parlamentet i løbet af december 2000.

Kommissionen foreslog i maj 2000 desuden et direktiv om sikker losning og lastning af bulk carriers(3) med henblik på at forbedre driftskvaliteten og derved undgå strukturskader på fartøjet, som måtte forårsage forlis.

Kommissionen er desuden ved at udarbejde en meddelelse om uddannelse og beskæftigelse af søfolk, der vil integrere de gældende fællesskabsforanstaltninger vedrørende sociale søfartsspørgsmål. Den vil behandle spørgsmålet om behovet for passende uddannelse af sømænd, der arbejder på Fællesskabets skibe.

For så vidt angår foranstaltninger til at forbedre sundhed og sikkerhed hos arbejdstagere om bord på fiskebåde, ønsker Kommissionen at henlede det ærede medlems opmærksomhed på Rådets direktiv 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer(4) og Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(5). Medlemsstaterne har alle meddelt de nationale forskrifter til gennemførelse af disse to direktiver.

Det er væsentligt i lyset af subsidiaritetsprincippet, at de nationale myndigheder med ansvar for håndhævelse fortsat kontrollerer og værger om anvendelsen af de nationale bestemmelser, der er truffet for at gennemføre direktiverne. På denne måde kan direktiverne bidrage effektivt til at mindske antallet af ulykker.

(1) EFT L 34 af 9.2.1998.

(2) Meddelelse fra Kommissionen om sikkerhed til søs og olietransport, KOM(2000) 142 endelig udg.

(3) EFT C 311 E af 31.10.2000.

(4) EFT L 307 af 13.12.1993.

(5) EFT L 113 af 30.4.1992.